Ο **Άγγελος Χανιώτης** (Αθήνα 8 Νοεμβρίου 1959) είναι Έλληνας ιστορικός και μελετητής των κλασικών σπουδών, γνωστός για την πρωτότυπη και ευρείας κλίμακας έρευνά του στην πολιτιστική, θρησκευτική, νομική και οικονομική ιστορία της Ελληνιστικής περιόδου και της Ρωμαϊκής Ανατολής. Στα ερευνητικά του ενδιαφέροντα συγκαταλέγονται η ιστορία της Κρήτης και της Ελληνικής επιγραφικής.

Είναι Καθηγητής στη Σχολή Ιστορικών Μελετών του Ινστιτούτου Προηγμένων Μελετών στο Πρίνστον. Είναι επίσης μέλος του Γερμανικού Αρχαιολογικού Ινστιτούτου και επιμελητής του επιστημονικού περιοδικού *Mnemosyne,* που ασχολείται με θέματα των κλασικών σπουδών. Επιπλέον είναι αντεπιστέλλον μέλος της Ακαδημίας Αθηνών, της Ακαδημίας της Χαϊδελβέργης και της Ακαδημίας της Φινλανδίας αλλά και μέλος του Εθνικού Συμβουλίου Έρευνας της Ιταλίας.

Βιογραφία
---------

Σπούδασε στο Τμήμα Ιστορίας και Αρχαιολογίας στο ΕΚΠΑ (1978-1982) και νομική στο Πανεπιστήμιο της Βόννης (1985-1986). Έλαβε το διδακτορικό του από το Πανεπιστήμιο της Χαϊδελβέργης το 1984, χρονιά κατά την οποία αναγορεύτηκε διδάκτωρ αρχαίας ιστορίας, και το 1992 έλαβε υφηγεσία από το ίδιο εκπαιδευτικό ίδρυμα. Ήταν επισκέπτης καθηγητής στο Πανεπιστήμιο Νέας Υόρκης (1994-1998), στο Πανεπιστήμιο της Χαϊδελβέργης (1998-2006), στο οποίο διετέλεσε πρόεδρος του Τμήματος Αρχαίας Ιστορίας την ίδια περίοδο αλλά και αντιπρύτανης κατά την περίοδο 2001-2006. Ήταν επίσης επισκέπτης καθηγητής και επιστημονικός συνεργάτης στο Κολλέγιο Ωλ Σόουλς στην Οξφόρδη (2006-2010).

Το 2008 εντάχθηκε στη Σχολή Ιστορικών Σπουδών του Ινστιτούτου Προηγμένων Μελετών του Πρίνστον ως Καθηγητής Αρχαίας Ιστορίας και Κλασικών Σπουδών.

Βραβεύσεις
----------

Για τις έρευνές του στο συναίσθημα, τις στρατηγικές πειθούς, τη θρησκεία, τις τελετουργίες και την επιγραφική έχει λάβει χορηγίες άνω των 3 εκατομμυρίων ευρώ από το Γερμανικό Συμβούλιο Έρευνας, το Ευρωπαϊκό Συμβούλιο Ερευνών, το Υπουργείο Έρευνας της Βάδης-Βυρτεμβέργης (2000) και το Ίδρυμα Packard για τις Ανθρωπιστικές Επιστήμες. Το 2001 το Ίδρυμα Αλεξάντερ φον Χούμπολτ τού απένειμε το βραβείο Ανελίζε Μάιερ για την καθαρή έρευνα.

Το 1991 τιμήθηκε με το Βραβείο Νίκου Σβορώνου, το 1997 με το Βραβείο Διδασκαλίας του Πανεπιστημίου της Νέας Υόρκης, το 2010 με το Κρατικό Βραβείο Λογοτεχνίας στην κατηγορία του δοκιμίου, το 2013 με τον Σταυρό του Ταξιάρχη του Τάγματος του Φοίνικα από την ελληνική κυβέρνηση, το 2014 με το Βραβείο Έρευνας του Ιδρύματος Χούμπολτ.

Έχει βραβευτεί και από άλλους φορείς όπως το Ινστιτούτο Μεσογειακών Σπουδών / Ινστιτούτο Τεχνολογίας και Έρευνας Κρήτης, τη Φινλανδική Ακαδημία Επιστημών και Γραμμάτων και το Πανεπιστήμιο της Οξφόρδης.

Το 2012 του απονεμήθηκε ο τίτλος του επίτιμου διδάκτορα από το Διεθνές Πανεπιστήμιο της Ελλάδας, το 2016 από το Πανεπιστήμιο της Λιέγης, το 2018 από το ΑΠΘ και το 2019 από το Ιόνιο Πανεπιστήμιο.

Εργογραφία
----------

Με έργο που αριθμεί 6 μονογραφίες, 9 συλλογικούς τόμους και πάνω από 200 άρθρα ο Άγγελος Χανιώτης έχει συμβάλει κυρίως στην έρευνα της κοινωνίας και του πολιτισμού των Ελλήνων κατά την ελληνιστική και την αυτοκρατορική εποχή μελετώντας ζητήματα που αφορούν την ιστορική μνήμη, τη δημιουργία ταυτοτήτων, τις κοινωνικές διαστάσεις της θρησκείας, τη θεατρικότητα στον δημόσιο βίο, το συναίσθημα, τον πόλεμο και τη σημασία των αρχαιογνωστικών επιστημών στον σημερινό κόσμο.

Από το 1998 ως σήμερα έχει εκδώσει είκοσι τόμους του Supplementum Epigraphicum Graecum, του εγκυρότερου επιγραφικού περιοδικού στον κόσμο ενώ παράλληλα διευθύνει τέσσερις σειρές αρχαιογνωστικών μονογραφιών στη Γερμανία, την Ολλανδία, το Βέλγιο και την Ελλάδα. Έχει συμμετάσχει σε ανασκαφές στο Καλαπόδι, την Κρήτη (Αρχάνες, Ιδαίο Άντρο, Ζώμινθος) και την Αφροδισιάδα και από το 1995 είναι υπεύθυνος για τη δημοσίευση των νέων επιγραφών της Αφροδισιάδας.

Τα σημαντικότερα βιβλία του στα ελληνικά, αγγλικά και γερμανικά είναι:

* *War in the Hellenistic World: a Social and Cultural History*, Malden, MA: Oxford 2005, ISBN 0631226087(Αγγλικά)
* *Die Verträge zwischen kretischen Poleis in der hellenistischen Zeit*, Steiner, Stuttgart 1996, ISBN 3515068279 (Γερμανικά)
* *Das antike Kreta*, München: Beck, 2004, ISBN 3406508502 (Γερμανικά)
* *From Minoan farmers to Roman traders : sidelights on the economy of ancient Crete*, F. Steiner, Stuttgart 1999, ISBN 3515076212 (Αγγλικά)
* *Historie und Historiker in den griechischen Inschriften: epigraphische Beiträge zur griechischen Historiographie*, Steiner, Stuttgart 1988, ISBN 3515049460 (Γερμανικά)
* *Heidelberger Althistorische posts and Epigraphic Studies*. Vol. 24, Steiner, Stuttgart 1996, ISBN 3515068279 (Γερμανικά)
* *Ιστοριογραφία και ιστορικοί στις ελληνικές επιγραφές*, Πανεπιστημιακές Εκδόσεις Κρήτης, Ηράκλειο Κρήτης, 1988
* *Οι συμβάσεις μεταξύ κρητικών πόλεων στην ελληνιστική εποχή*, Πανεπιστημιακές Εκδόσεις Κρήτης, Ηράκλειο Κρήτης, 1996
* *Ο πόλεμος στην ελληνιστική εποχή: κοινωνική και πολιτιστική ιστορία,* Πανεπιστημιακές Εκδόσεις Κρήτης, Ηράκλειο Κρήτης, 2005
* *Θεατρικότητα και δημόσιος βίος στον ελληνιστικό κόσμο*, Πανεπιστημιακές Εκδόσεις Κρήτης, Ηράκλειο Κρήτης 2009, ISBN 9789605242787
* Θεόδωρος Γ. Γιαννόπουλος: *Πόθεν και πότε οι Έλληνες;*, Άγγελος Χανιώτης (επιμ.), Πανεπιστημιακές Εκδόσεις Κρήτης, Ηράκλειο Κρήτης 2013 ISBN 9789605243937
* *Η εποχή των Κατακτήσεων. Ο Ελληνικός κόσμος από τον Αλέξανδρο στον Αδριανό*, Πανεπιστημιακές Εκδόσεις Κρήτης, Ηράκλειο Κρήτης 2018

Πηγές
-----

Παραπομπές
----------

1. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 15  Δεκεμβρίου 2014.
2. 1 2 3  «Angelos Chaniotis - Curiculum Vitae» (PDF). *www.asc.ox.ac.uk*. Κολλέγιο All Souls. Ανακτήθηκε στις 27 Ιουνίου 2016.
3. ↑  «Mnemosyne | Brill». *www.brill.com*. Αρχειοθετήθηκε από το πρωτότυπο στις 2 Σεπτεμβρίου 2017. Ανακτήθηκε στις 26 Ιουνίου 2016.
4. ↑  «Angelos Chaniotis». *www.ias.edu*. Institute for Advanced Studies. Ανακτήθηκε στις 27 Ιουνίου 2016.
5. ↑  «Leading Ancient Historian Angelos Chaniotis Joins the Faculty of the Institute for Advanced Study | Institute for Advanced Study». 8 Μαρτίου 2016. Αρχειοθετήθηκε από το πρωτότυπο στις 8 Μαρτίου 2016. Ανακτήθηκε στις 27 Ιουνίου 2016. CS1 maint: Unfit url (link)
6. ↑  «Forschungspreis des Landes Baden-Württemberg - Bisherige Preisträger und deren Themen» (PDF). *baden-wuerttemberg.de*. Κρατίδιο Βάδης-Βυρτεμβέργης. Αρχειοθετήθηκε από το πρωτότυπο (PDF) στις 4 Μαρτίου 2016. Ανακτήθηκε στις 27 Ιουνίου 2016.
7. ↑  «ΙΟΝΙΟ ΠΑΝΕΠΙΣΤΗΜΙΟ - Αναγόρευση του Καθ. Άγγελου Χανιώτη σε επίτιμο διδάκτορα του Τμήματος Ιστορίας». *ionio.gr*. Ανακτήθηκε στις 28 Φεβρουαρίου 2019.
8. ↑  «All Souls College Oxford - Angelos Chaniotis». *www.asc.ox.ac.uk*. Ανακτήθηκε στις 27 Ιουνίου 2016.
9. ↑  «Browse by Paper series - Angelos Chaniotis». *archiv.ub.uni-heidelberg.de*. Ανακτήθηκε στις 27 Ιουνίου 2016.
10. ↑  «BiblioNet: Χανιώτης, Άγγελος». *www.biblionet.gr*. Εθνικό Κέντρο Βιβλίου. Ανακτήθηκε στις 27 Ιουνίου 2016.

Εξωτερικοί σύνδεσμοι
--------------------

* Η προσωπική σελίδα του Άγγελου Χανιώτη στην ιστοσελίδα του Ινστιτούτου Προηγμένων Μελετών
* Η προσωπική σελίδα του Άγγελου Χανιώτη στην ιστοσελίδα του Κολεγίου Ωλ Σόουλς
* Κατάλογος Επιστημονικών Άρθρων του Άγγελου Χανιώτη στην ιστοσελίδα της βιβλιοθήκης του Πανεπιστημίου της Χαϊδελβέργης
* Συνέντευξη του Άγγελου Χανιώτη στην εκπομπή *Ανιχνεύσεις* της ΕΤ3 (17/04/2013)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 69054999
* **ΕΒΕ**: 31831
* **BiblioNet**: **10677**
* LCCN: n88017920
* ISNI: 0000 0001 0912 5406
* GND: 11153206X
* SELIBR: 263397
* SUDOC: 052463923
* BNF: cb12729696r (data)
* BIBSYS: 4000027
* NLA: 58865946
* NKC: jo20181007685
* CiNii: DA03682064

 |

 |